“หุ้นเอเชีย” เปิดลบ! หลังเงินเฟ้อสหรัฐฯพุ่ง-เจรจาหยุดยิงล้มเหลว
“หุ้นเอเชีย” เปิดลบ! หลังเงินเฟ้อสหรัฐฯพุ่ง แตะระดับสูงสุดในรอบ 40 ปี และการเจรจาหยุดยิงระหว่างรัสเซียและยูเครนประสบความล้มเหลว
“หุ้นเอเชีย” เปิดลบ! หลังเงินเฟ้อสหรัฐฯพุ่ง แตะระดับสูงสุดในรอบ 40 ปี และการเจรจาหยุดยิงระหว่างรัสเซียและยูเครนประสบความล้มเหลว
11 มี.ค. 2565

ผู้สื่อข่าวรายงานว่า ตลาดหุ้นเอเชียเปิดเช้านี้ร่วงลงตามทิศทางดัชนีดาวโจนส์ตลาดหุ้นนิวยอร์กที่ปิดลบในวันพฤหัสบดี (10 มี.ค.2565) หลังจากที่ตัวเลขเงินเฟ้อของสหรัฐพุ่งแตะระดับสูงสุดในรอบ 40 ปี นอกจากนี้ ตลาดยังถูกกดดันหลังมีรายงานว่า การเจรจาหยุดยิงระหว่างรัสเซียและยูเครนประสบความล้มเหลว
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 25,495.03 จุด ลดลง 195.37 จุด หรือ -0.76%, ดัชนี HSI ตลาดหุ้นฮ่องกงเปิดวันนี้ที่ 20,460.03 จุด ลดลง 430.23 จุด หรือ -2.06% และดัชนี SSE Composite ตลาดหุ้นจีนเปิดวันนี้ที่ 3,259.32 จุด ลดลง 36.77 จุด หรือ -1.12%
สำหรับบรรยากาศการซื้อขายในภูมิภาคถูกกดดันหลังจากที่กระทรวงแรงงานสหรัฐเผยว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 7.9% ในเดือนก.พ. เมื่อเทียบรายปี ซึ่งเป็นระดับสูงสุดนับตั้งแต่เดือนม.ค. 2525 และสูงกว่าที่นักวิเคราะห์คาดการณ์ไว้ที่ระดับ 7.8%
ด้านวิลล์ คอมเพอร์นอลล์ นักวิเคราะห์จากบริษัทเอฟเอชเอ็น ไฟแนนเชียลกล่าวว่า ข้อมูลล่าสุดถือเป็นการตอกย้ำว่าสหรัฐเผชิญกับภาวะเงินเฟ้อที่รุนแรงตลอดช่วง 5 เดือนที่ผ่านมา และคาดว่าจะทำให้ธนาคารกลางสหรัฐ (เฟด) เดินหน้าใช้นโยบายคุมเข้มด้านการเงินต่อไป โดยนักลงทุนจับตาการประชุมนโยบายการเงินของเฟดในวันที่ 15-16 มี.ค.นี้อย่างใกล้ชิด
นอกจากนี้ความกังวลเกี่ยวกับสงครามที่ยืดเยื้อระหว่างรัสเซียและยูเครนยังกดดันตลาด หลังจากการเจรจาระหว่างนายเซอร์เก ลาฟรอฟ รมว.ต่างประเทศรัสเซีย และนายดมิโทร คูเลบา รมว.ต่างประเทศยูเครน ไม่มีความคืบหน้า โดยทั้งสองฝ่ายประสบความล้มเหลวในการบรรลุข้อตกลงหยุดยิงชั่วคราว หรือการกำหนดเส้นทางปลอดภัยสำหรับชาวยูเครนที่จะอพยพออกจากประเทศ ซึ่งการเจรจาดังกล่าวจัดขึ้นที่ตุรกีเมื่อวานนี้ และใช้เวลาเพียง 1 ชั่วโมงครึ่ง
สำหรับข้อมูลเศรษฐกิจสำคัญที่เปิดเผยเมื่อคืนนี้ กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกเพิ่มขึ้น 11,000 ตำแหน่ง สู่ระดับ 227,000 รายในสัปดาห์ที่แล้ว และสูงกว่าตัวเลขคาดการณ์ของนักวิเคราะห์ที่ระดับ 217,000 ราย ทั้งนี้ ตัวเลขผู้ยื่นขอสวัสดิการว่างงานครั้งแรกยังคงสูงกว่าระดับ 215,000 ราย ซึ่งเป็นค่าเฉลี่ยต่อสัปดาห์ในช่วงก่อนเกิดการแพร่ระบาดของโรคโควิด-19 ในสหรัฐ
อีกทั้งนักลงทุนยังจับตาข้อมูลเศรษฐกิจในภูมิภาคที่มีกำหนดเปิดเผยวันนี้ ได้แก่ ทุนสำรองเงินตราต่างประเทศเดือนม.ค. ของเกาหลีใต้ และการใช้จ่ายภาคครัวเรือนเดือนม.ค. ของญี่ปุ่น